ท่าอากาศยานนานาชาติยกยาการ์ตา

**ท่าอากาศยานนานาชาติยกยาการ์ตา**  เป็นท่าอากาศยานนานาชาติในตำบลเตมน อำเภอกูลนโปรโก เขตการปกครองพิเศษยกยาการ์ตา ประเทศอินโดนีเซีย ตั้งอยู่ห่างไปประมาณ 45 กิโลเมตรจากนครยกยาการ์ตา นอกจากนี้ยังเป็นท่าอากาศยานให้บริการพื้นที่ของเขตปกครองพิเศษยกยาการ์ตากับบางส่วนของชวากลาง ซึ่งรวมถึงเมือฝเช่น ปูร์โวเรโจ, เกอบูเมิน, จีลาจัป และ มาเกอลัง นอกจากนี้ยังรวมถึงสถานที่ท่องเที่ยวสำคัญ เช่น บุโรพุทโธ ท่าอากาศยานนี้มีขนาดใหญ่ที่สุดในสามท่าอากาศยานของเขตปกครองพิเศษ ใหญ่กว่าท่าอากาศยานอาดีซุตจิปโตซึ่งเป็นท่าอากาศยานหลักแห่งเดิม และลานบินกาดิงของกองทัพในวอนอซารี อำเภอกูนุงกีดุล ท่าอากาศยานนี้บริหารโดย อินเจอร์นีย์แอร์พอตส์

ท่าอากาศยานมีเที่ยวบินในประเทศไปจุดหมายปลายทางสำคัญ เช่น จาการ์ตา, เด็นปาซาร์, บาลิกปาปัน และ มากัซซาร์ ส่วนจุดหมายปลายทางต่างประเทศได้แก่ประเทศมาเลเซียและสิงคโปร์ ท่าอากาศยานนี้สร้างขึ้นใหม่เพื่อแทนที่ท่าอากาศยานอาดีซุตจิปโตซึ่งเก่าและมีขนาดคับแคบ ไม่สามารถขยับขยายได้เนื่องจากตั้งอยู่รายล้อมด้วยพื้นที่อยู่อาศัยหนาแน่น เที่ยวบินแรกที่บริการ ณ ท่าอากาศยานนี้มีขึ้นในวันที่ 6 พฤษภาคม 2019 โดยเป็นเที่ยวบินของซีตีลิงก์จากท่าอากาศยานนานาชาตืฮาลิมเปอร์ดานากูซูมาในจาการ์ตา และเปิดให้บริการเต็มรูปแบบในวันที่ 29 มีนาคม 2020 เมื่อเที่ยวบินพาณิชย์สำหรับผู้โดยสารทั้งหมดย้ายมาทำการที่นี่จากท่าอากาศยานเดิม

## ประวัติศาสตร์
ท่าอากาศยานอาดีซุตจิปโต เป็นท่าอากาศยานหลักของนครยกยาการ์ตาตั้งแต่สมัยอาณานิคม และประสบปัญหาคับแคบ การขยายขนาดท่าอากาศยานเป็นไปไม่ได้เนื่องจากที่ตั้งซึ่งกลายมาเป็นท่ามกลางพื้นที่เขตเมือง โดยรันเวย์เดี่ยวขนาด 2,250 เมตร ยังทำให้ท่าอากาศยานไม่สามารถรองรับอากาศยานช่วงเครื่องกว้างรุ่นใหม่ ๆ ได้ อาคารผู้โดยสารเดิมทีออกแบบมาเพื่อรองรับ 1.2 ล้านคนต่อปี ในขณะที่ข้อมูล ณ ปี 2016 มีผู้โดยสารเข้าออกท่าอากาศยานสูงถึง 7.2 ล้านคน แผนสร้างท่าอากาศยานใหม่ทดแทนมีมาอย่างน้อยตั้งแต่ปี 2009 แต่โครงการถูกชะลอไปหลายครั้ง ระหว่างปี 2012 และ 2017 ที่ดินขนาด 587 เฮกตาร์ถูกซื้อและเตรียมสำหรับการสร้างสนามบิน กระบวนการซื้อที่ดินนี้ถูกต่อต้านโดยชาวบ้านท้องถิ่น กระนั้น ท่าอากาศยานเริ่มก่อสร้าง โดยมีการจัดพิธี บาบัตอาลัซนาวุงกรีดา (*Babat Alas Nawung Kridha*) ซึ่งเป็นธรรมเนียมชวาอันเป็นสัญลักษณ์ของการล้างที่ดินเพื่อเริ่มต้นใหม่ และประธานาธิบดีโจโก วีโดโด เข้าร่วมในพิธีนี้

ท่าอากาศยานก่อสร้างในเวลาสองปี เริ่มให้บริการบางส่วนในวันที่ 29 เมษายน 2019 และเปิดให้บริการเต็มรูปแบบในวันที่ 29 มีนาคม 2020 การก่อสร้างท่าอากาศยานมีประเด็นทางสังคมมากมาย รวมถึงปัญหาการละเมิดสิทธิมนุษยชนอันเกี่ยวเนื่องกับการซื้อที่ดินจากชุมชนพื้นถิ่น และปัญหาการเสื่อมสภาพทางสิ่งแวดล้อมจากการถางที่ดินการเกษตรเดิม ประธานาธิบดี โจโก วีโดโด เดินทางเปิดท่าอากาศยานอย่างเป็นทางการในวันที่ 28 สิงหาคม 2020 โครงการมีมูลค่าลงทุนรวม 11.3 ล้านล้านรูปียะฮ์ ในจำนวนนี้ 4.2 ล้านล้านรูปียะฮ์สำหรับที่ดิน และ 7.1 ล้านล้านรูปียะฮ์สำกรับการพัฒนาสิ่งอำนวยความสะดวกต่าง ๆ รวมถึงฝั่งนอกสนามบิน

ท่าอากาศยานประสบปัญหาการเงินตั้งแต่เริ่มแรกเปิดให้บริการระหว่างการระบาดของโควิด-19 ด้วยปริมาณอากาศยานเข้าออกที่จำกัด ทำให้ท่าอากาศยานเป็นหนี้ 32 ล้านล้านรูปียะฮ์สำหรับผู้ให้บริการ ณ เวลานั้น อังกาซาปูราอี (Angkasa Pura I) ในปี 2021 มียอดผู้โดยสาร 980,000 คน หรือคิดเป็น 10% ของค่าคาดการณ์ กระทั่งการเดินทางเริ่มกลับมาสู่สภาวะปกติหลังโควิด-19 ระบาดเบาลง ท่าอากาศยานจึงเริ่มกลับมามีจำนวนผู้โดยสารเข้าออกเพิ่มขึ้นอีกครั้ง

## จุดหมายปลายทาง
### ผู้โดยสาร

## อ้างอิง

หมวดหมู่:ท่าอากาศยานในประเทศอินโดนีเซีย
หมวดหมู่:เขตพิเศษยกยาการ์ตา